
A budapesti huszonévesek energiaital fogyasztási szokásainak vizsgálata

Az energiaitalok célcsoportjának elsődlegesen a 15-25 évesek tekinthetők. Az elmúlt években több felmérés készült a 10-18 évesek korosztályát érintve, ezért fontosnak tartottam a huszonévesek fogyasztási szokásainak vizsgálatát. Fő célkitűzéseim a budapesti huszonévesek energiaital-fogyasztási szokásainak és a vásárlásaik során elsődlegesen befolyásoló tényezők feltárására, valamint a fogyasztók véleményének és tájékozottságának megismerésére irányultak.
Szekunder kutatás során megállapításra került, hogy az energiaitalok fogyasztása növekvő tendenciát képvisel, mind globális, mind pedig hazai szinteken, megítélésük ugyanakkor nemzetközileg negatív, melyből adódóan a termék globálisan folyamatos szigorításoknak van kitéve (pl. címkézés).
A fogyasztók véleménye megegyezik a nemzetközi megítéléssel, a megkérdezettek többsége károsnak tartja az energiaitalokat, ennek ellenére fogyasztják, mert szeretik. A kutatások (mélyinterjú, kérdőíves megkérdezés) során megállapításra került, hogy bár a fogyasztók az energiaitalok összetevőivel alig vannak tisztában, mégis az ezek megváltoztatásából eredő új ízek következtében hajlandóak lecserélni a megszokott márkát. A kutatások eredményeit tekintve nem meglepő, hiszen bebizonyításra került, hogy a budapesti huszonévesek körében az energiaitalok tekintetében a leginkább meghatározó tényező az íz, ugyanakkor a végrehajtott íztesztek alkalmával -márkaismeret hiányában- a többség mégsem ismerte fel a leginkább kedvelt márkáját. Az íz mellett további jelentős vásárlást befolyásoló tényező a hatás, valamint az ár. Alkalmat tekintve a vizsgált fogyasztók főként hétköznapi tevékenységek során, átlagosan 2-3 hetente, magában isznak energiaitalokat, ugyanakkor jellemző a szórakozások alkalmával, alkohollal keverve történő fogyasztás is. Elsősorban fáradtság leküzdése ellen, valamint koncentrációnövelés céljából fogyasztják a terméket. A fogyasztókra jellemző, hogy „kvázi” márkahűek, de elsődlegesen a leginkább kedvelt márkát preferálják, azt fogyasztják leggyakrabban is. A vásárlás helyszínét tekintve előnyben részesülnek a hiper- és szupermarketek és a kis boltok, ahol átlagosan 200-300 Ft körüli értékben vásárolnak egy doboz energiaitalt.
A jövedelmek mértéke, valamint az energiaitalra költött összeg között kimutatható az összefüggés, minél nagyobb az egy főre eső jövedelem mértéke, annál inkább hajlandóak a fogyasztók magasabb árú energiaitalt választani.



